
1. Introducere

 

Libera circulaţie a persoanelor constituie unul din principiile fondatoare ale Uniunii Europene, fiind indisociabilă de crearea unui spaţiu fără frontiere interioare şi de întărirea coeziunii economice şi sociale. 

Dacă, iniţial, în Tratatul de la Roma (1958), libertatea de circulaţie a fost considerată ca un element necesar în crearea pieţei interne, ulterior, aceasta a devenit un drept fundamental, cu implicaţii mai largi, conferit tuturor cetăţenilor Uniunii Europene, inclusiv lucrătorilor. În prezent, Tratatul de instituire a Comunităţii Europene (Amsterdam, 1999) conţine prevederi care se referă, în mod special, la libera circulaţie a forţei de muncă în interiorul Uniunii Europene. O serie de alte reglementări comunitare (directive şi regulamente ale Consiliului Uniunii Europene, Parlamentului European şi Comisiei Europene) completează prevederile Tratatului cu privire la aspectele particulare ale liberei circulaţii (dreptul de intrare şi de stabilire pe teritoriul altui stat membru, tratamentul egal în raport cu condiţiile de muncă, drepturi în domeniul asigurărilor sociale, drepturi ale familiei, etc).

În conformitate cu reglementările în vigoare, orice persoană din Uniunea Europeană are posibilitatea de a se deplasa liber în oricare dintre statele membre pentru a căuta şi accepta un loc de muncă sau pentru a desfăşura o activitate ca întreprinzător particular. Mobilitatea forţei de muncă reprezintă pentru angajaţi un mijloc de îmbunătăţire a condiţiilor de viaţă şi de muncă şi de facilitare a promovării din punct de vedere profesional şi social, iar pentru angajatori lărgeşte posibilitatea recrutării de personal calificat corespunzător, care să răspundă mai bine exigenţelor de lucru. 

Deşi, din punct de vedere legal, libera circulaţie a forţei de muncă în Uniunea Europeană este asigurată, mobilitatea acesteia pe piaţa europeană a muncii este apreciată de toţi cei implicaţi – instituţii comunitare, autorităţi naţionale, parteneri sociali, specialişti în resurse umane – ca fiind, totuşi, relativ scăzută. Europenii, în general, nu sunt dispuşi să-şi schimbe locul de muncă şi, cu atât mai mult, să se mute în alt stat. În contextul actual al dezvoltării economice, al transformărilor din domeniul tehnologiilor informaţiei şi comunicaţiilor şi al evoluţiei sociale şi demografice, creşterea mobilităţii forţei de muncă devine imperativă. O mai mare mobilitate a forţei de muncă, atât de la un loc de muncă la altul (mobilitate profesională) cât şi între state sau regiuni diferite (mobilitate geografică) contribuie la îmbunătăţirea funcţionării pieţei muncii şi la creşterea economică. Progresul economic conduce, la rândul său, la apariţia de noi locuri de muncă şi stimulează mobilitatea forţei de muncă.

Ultimii 10 ani au fost marcaţi de promovarea unor acţiuni concertate la nivel comunitar pentru crearea şi coordonarea unor noi pieţe europene ale forţei de muncă. Astfel, a fost înfiinţată Reţeaua europeană de informare asupra ocupării şi mobilităţii forţei de muncă (EURES) şi s-au pus bazele unei adevărate politici comunitare în domeniul creşterii mobilităţii şi îmbunătăţirii calificării profesionale. Până în anul 2005, Uniunea Europeană are în vedere punerea în aplicare a unui plan de acţiune detaliat vizând crearea unei pieţe europene a forţei de muncă deschise şi accesibile tuturor, caracterizată prin mobilitate sporită şi înaltă calificare a mâinii de lucru. 

Preocupările comunitare actuale includ şi transformările pe care le va aduce pe piaţa forţei de muncă viitoarea extindere a Uniunii Europene prin aderarea ţărilor candidate din Europa Centrală şi de Est. Uniunea Europeană doreşte să instituie pentru noile state membre un sistem flexibil de perioade de tranziţie în vederea trecerii treptate la libera circulaţie a forţei de muncă în spaţiul comunitar extins. 

 

2. Cadrul legal al liberei circulaţii a forţei de muncă

 

Accesul la ocuparea unui loc de muncă în alt stat membru al Uniunii Europene decât cel al căror cetăţeni sunt reprezintă un aspect fundamental al liberei circulaţii a persoanelor în interiorul Comunităţii. Libera circulaţie a lucrătorilor este reglementată în articolele 39-42 din cadrul Titlului III al Tratatului de instituire a Comunităţii Europene (Tratatul CE ). Aceasta include dreptul de a merge în alt stat membru pentru a căuta de lucru şi a munci atât în calitate de angajator cât şi de angajat.

Articolul 39 al Tratatului CE stabileşte principiul liberei circulaţii a muncitorilor în interiorul Comunităţii şi stipulează şi anumite drepturi care însoţesc aplicarea acestuia:

· tratamentul nediferenţiat în angajarea forţei de muncă – fără discriminări între lucrătorii statelor membre în funcţie de naţionalitate, în ceea ce priveşte condiţiile de angajare, condiţiile de muncă sau remunerare;

· libertatea de deplasare şi de stabilire în orice loc pe teritoriul Comunităţii pentru a răspunde unor oferte de angajare.

De asemenea, articolul 39 stipulează posibilitatea limitării acestor drepturi, determinat de interese de politică, securitate sau sănătate publică.

Conform articolul 40, Consiliului Uniunii Europene adoptă, respectând procedurile instituite prin Tratat (articolul 251) şi după consultarea Comitetului Economic şi Social, măsurile legislative necesare pentru realizarea liberei circulaţii a lucrătorilor – directive şi regulamente vizând: asigurarea unei strânse colaborări între autorităţile naţionale pentru ocuparea forţei de muncă; eliminarea obstacolelor în libera circulaţie a lucrătorilor, cele de procedură şi practică administrativă, care decurg fie din legislaţia internă, fie din acordurile anterior încheiate între statele membre; stabilirea mecanismelor adecvate pentru a pune în contact cererile şi ofertele de forţă de muncă şi favorizarea echilibrului condiţiilor relative la nivelul de trai şi la gradul de ocupare al forţei de muncă în diverse regiuni şi sectoare industriale.

Articolul 41 al Tratatului prevede facilitarea schimbului de lucrători tineri între statele membre ale Uniunii Europene, în cadrul unui program comun. 

Dispoziţiile referitoare la libera circulaţie a lucrătorilor acoperă, prin articolul 42 al Tratatului, şi domeniul asigurărilor sociale. În conformitate cu acest articol, Consiliul Uniunii Europene adoptă reglementări care să le permită acestora cumularea perioadelor de lucru în diferitele state membre în scopul calculării sumelor din asigurări care le revin, iar acestea să poată fi plătite în orice stat membru.

Pe lângă prevederile Tratatului de instituire a Comunităţii Europene, cadrul legal al liberei circulaţii a forţei de muncă în spaţiul comunitar cuprinde şi alte reglementări care acoperă anumite aspecte particulare:

● Dreptul de a intra în ţară şi dreptul de rezidenţă. Este reglementat prin Directiva Consiliului 360/68 pentru eliminarea restricţiilor în domeniul circulaţiei şi rezidenţei lucrătorilor din statele membre, din 19 octombrie 1968. 

Directiva stabileşte anumite formalităţi care trebuie îndeplinite pentru a beneficia de acest drept, chiar dacă tinde să le reducă la maxim. Drepturile implicate nu depind în totalitate de statul membru gazdă; statele membre trebuie să acorde cetăţenilor comunitari dreptul de a părăsi teritoriul pentru a munci în altă parte în Uniunea Europeană; acest drept trebuie garantat prin simpla deţinere a unui paşaport valabil sau a unui permis de lucru, pe care statul respectiv trebuie să-l elibereze cetăţenilor săi.

● Accesul la condiţiile de ocupare a forţei de muncă. Pentru eliminarea discriminărilor în domeniul ocupării forţei de muncă, al remunerării şi al condiţiilor de muncă, indiferent de naţionalitatea angajatului sau angajatorului, a fost adoptat Regulamentul Consiliului nr. 1612/68, din 15 octombrie 1968.

Conform acestui Regulament, orice cetăţean comunitar, indiferent de locul de rezidenţă, poate ocupa un loc de muncă sau poate continua să se angajeze în alt stat membru conform legilor în vigoare, avînd aceleaşi drepturi ca şi cetăţenii statului gazdă; sunt declarate ca inaplicabile orice prevederi legale interne care contravin principiului nediscriminării; statele membre nu pot condiţiona angajarea unui cetăţean comunitar din alt stat de criterii medicale, profesionale sau de alte criterii care sunt discriminatorii pe motiv de naţionalitate.

De asemenea, Regulamentul cuprinde dispoziţii referitoare la angajarea forţei de muncă şi la tratamentul nediferenţiat – lucrătorii care migrează nu pot fi trataţi diferit de cei ai statului gazdă în ceea ce priveşte condiţiile de angajare, remunerarea, concedierea sau reangajarea; aceştia beneficiază de aceleaşi avantaje sociale şi fiscale ca şi lucrătorii statului gazdă.

Mai mult, conform Regulamentului, lucrătorul care migrează poate fi însoţit de soţul/soţia acestuia şi de cele mai apropiate rude, indiferent de naţionalitatea acestora. Statul membru în care lucrează lucrătorul trebuie să faciliteze admiterea lor în ţară. În timp ce un cetăţean al Comunităţii lucrează pe teritoriul altui stat membru, soţul/soţia şi copiii acestora se pot angaja în statul respectiv, chiar dacă nu sunt cetăţeni comunitari.

● Dreptul de şedere după încheierea perioadei de angajare. Conform Regulamentului Comisiei Europene nr. 1251/70, adoptat la 29 iunie 1970, statele membre nu pot cere lucrătorilor care migrează să părăsească ţara după încheierea perioadei de angajare pe motiv de pensionare sau incapacitate de muncă. Cei care s-au pensionat pot obţine dreptul de rezidenţă în continuare în statul în care au lucrat. Lucrătorii aflaţi în incapacitate de a continua activitatea pot beneficia de acest drept dacă au fost angajaţi în statul respectiv timp de 12 luni, fiind rezidenţi de cel puţin trei ani. Membrii familiei lucrătorului pensionat sau în incapacitate de a continua activitatea pot rămâne pe teritoriul statului respectiv şi după decesul lucrătorului.

● Prevederile privind asigurile sociale. În vederea aplicării coordonate a reglementărilor naţionale relevante în domeniul asigurărilor sociale, astfel încât lucrătorul care migrează să nu fie dezavantajat din cauza faptului că a lucrat în diferite state membre, Consiliul Uniunii Europene a adoptat, la 14 iunie 1971, Regulamentul nr. 1408/71, referitor la aplicarea sistemelor de asigurări sociale lucrătorilor salariaţi şi familiilor lor, care se deplasează în interiorul Comunităţii. 

Regulamentul este aplicabil nu numai angajaţilor şi familiilor acestora, ci şi liber profesioniştilor, apatrizilor şi refugiaţilor. În principiu, toţi rezidenţii aflaţi pe teritoriul unui stat membru au aceleaşi obligaţii şi se bucură de aceleaşi drepturi oferite de legislaţia naţională ca şi cetăţenii statului respectiv.

Plăţile din sistemul asigurărilor sociale acoperite de prevederile Regulamentului sunt cele pentru: caz de boală şi maternitate, invaliditate, pensii de urmaş şi pentru limită de vârstă, accidente la locul de muncă şi boli profesionale, deces, şomaj.

În prezent, la nivelul instituţiior comunitare se află în curs de adoptare o propunere de modificare şi adaptare a Regulamentului nr. 1408/71 în funcţie de evoluţiile intervenite în legislaţiile naţionale. Scopul acestui nou regulament este de simplificare şi clarificare a regulilor comunitare relative la coordonarea sistemelor de asigurări sociale din statele membre (COM(98) 779 final).

 

1. Reţeaua europeană de informare asupra ocupării şi mobilităţii forţei de muncă – EURES

La începutul anilor ’90, problemele cu care se confrunta Uniunea Europeană în materie de ocupare a forţei de muncă şi de combatere a şomajului au pus în evidenţă absenţa unor preocupări comune în acest sens şi necesitatea creării unei veritabile pieţe europene a forţei de muncă. Responsabilii europeni au convenit să transforme piaţa internă într-un spaţiu de mobilitate a forţei de muncă, în care libera circulaţie să fie nu numai un drept legal ci şi o realitate cotidiană pentru toţi locuitorii statelor membre.

Astfel, în anul 1993, în conformitate cu Regulamentul Consiliului nr. 2434/92 şi Hotărârea Comisiei nr. 569/93, a fost creată reţeaua EURES, pentru a oferi celor care caută de lucru şi angajatorilor un serviciu de informare şi consiliere în scopul facilitării mobilităţii forţei de muncă şi transparenţei pieţei locurilor de muncă din Uniunea Europeană.

Iniţial, EURES şi-a început activitatea ca o reţea de euroconsilieri şi schimb de informaţii generale, mai ales privind condiţiile de viaţă şi de muncă. În anul 1994, schimburile de informaţii în cadrul EURES s-au extins şi asupra ofertelor de locuri de muncă din spaţiul comunitar.

Reţeaua EURES este organizată ca un parteneriat între Comisia Europeană, serviciile publice de ocupare a forţei de muncă din statele membre şi din Norvegia şi Islanda şi alte organisme interesate de mobilitatea muncitorilor europeni, cum sunt partenerii sociali şi autorităţile regionale şi locale, reprezentând 18 pieţe transfrontaliere ale locurilor de muncă.

Serviciile furnizate de EURES se bazează pe informaţiile provenind de la ansamblul organizaţiilor partenere şi, în mod special, de la reţeaua celor peste 500 de euroconsilieri, desemnaţi de către serviciile de ocupare a forţei de muncă şi – la nivel transfrontalier – de către alţi parteneri (sindicate, organizaţii profesionale, etc).

EURES este coordonată de către Comisia Europeană, prin intermediul Biroului European de Coordonare (BEC) – Direcţia Generală pentru Ocuparea Forţei de Muncă şi Probleme Sociale, care organizează, de asemenea, activităţile comune de formare, informare şi de promovare în cadrul reţelei şi furnizează asistenţă financiară partenerilor.

Biroul European de Coordonare administrează o bază de date care cuprinde ofertele de locuri de muncă la nivel comunitar, întocmită pe baza informaţiilor primite de la partenerii naţionali şi care poate fi consultată de aceştia pentru găsirea unor locuri de muncă. În mod curent, baza de date conţine informaţii referitoare la aproximativ 120000 locuri de muncă vacante, iar de când a fost constituită reţeaua, a facilitat schimbul a mai mult de 1000000 de oferte de locuri de muncă.

De asemenea, informaţiile referitoare la evoluţia pieţei locurilor de muncă şi a condiţiilor de viaţă şi de muncă în statele şi în cele 18 regiuni transfrontaliere acoperite de reţea fac obiectul unei alte baze de date, “EuresInfo”, disponibilă numai pentru membrii EURES.

EURES dispune de un site Internet, realizat de către Biroul European de Coordonare, prin intermediul căruia sunt furnizate celor interesaţi (cei care caută locuri de muncă, angajatorii care doresc să recruteze forţă de muncă din altă parte decât statul lor de origine, autorităţi şi organisme naţionale, regionale sau locale, organizaţii profesionale, etc) cea mai mare parte dintre ofertele de locuri de muncă comunicate către BEC şi diferite informaţii despre condiţiile de muncă şi de viaţă în Uniunea Europeană şi despre funcţionarea reţelei.

Prin intermediul componentei transfrontaliere a reţelei EURES, serviciile regionale de ocupare a forţei de muncă din două sau mai multe state membre pot organiza structuri de cooperare specifice, inclusiv cu participarea unor parteneri economici şi sociali. Scopul urmărit este realizarea schimburilor de informaţii de interes în domeniu, concertarea problematicii relative la piaţa locurilor de muncă şi coordonarea unor programe de formare profesională în zonele respective. Astfel, prin cooperare transfrontalieră în cadrul EURES s-au creat veritabile pieţe comune ale forţei de muncă în regiuni cum sunt: Bavaria, Tyrol, Salzburg, Austria Superioară.

 

 

4. Preocupări comunitare pentru creşterea mobilităţii şi îmbunătăţirea calificării profesionale

4.1. Planul de acţiune pentru libera circulaţie a forţei de muncă

În cadrul Consiliului European de la Amsterdam (16 iunie 1997), şefii de state şi guverne au convenit să transforme politica de ocupare a forţei de muncă, împreună cu punerea la punct a unei strategii coordonate de creştere a mobilităţii şi calificării forţei de muncă a statelor membre, într-o problemă de interes comun. Scopul acestei strategii coordonate este de a promova o forţă de muncă pregătită, calificată şi adaptabilă, care să răspundă mai bine evoluţiei pieţei muncii şi schimbărilor economice. 

Pe baza acordurilor de la Amsterdam, în noiembrie 1997, Comisia Europeană a elaborat un Plan de acţiune pentru libera circulaţie a forţei de muncă (COM(97) 586 final), prin intermediul căruia preocupările comunitare se concentrează asupra prevenirii şi rezolvării problemelor practice cu care se pot confrunta lucrătorii care se deplasează în interiorul Uniunii Europene.

Comisia a ales o abordare cuprinzătoare, în cinci etape, care plasează libera circulaţie a forţei de muncă în interiorul procesului de integrare economică, socială şi politică europeană. Planul de acţiune propus vizează:

1. Îmbunătăţirea şi adaptarea reglementărilor

Cadrul legal care permite libera circulaţie a forţei de muncă a fost creat încă din 1968. Conform planului elaborat de Comisie, acesta trebuie să fie îmbunătăţit. În anul 1997, Raportul final al Grupului “High Level Panel on free movement of persons” (organism înfiinţat în anul 1996, în cadrul Comisiei Europene, condus de Simone Veil) cunoscut sub denumirea de Grupul Veil, care a fost prezentat Comisiei, confirma existenţa unui număr de deficienţe şi lacune ale mecanismului juridic care permite libera circulaţie a forţei de muncă şi a solicitat întărirea acestor reglementări. Grupul Veil a concluzionat că, în timp ce libera circulaţie este o realitate legală şi că majoritatea mecanismelor există, “reglementările trebuie aplicate efectiv, nu numai potrivit literei ci şi a spiritului în care au fost create”.

În plus, în Cartea Verde “Educaţie, instruire, cercetare – obstacole în calea mobilităţii transnaţionale” (COM(96) 462, din 2 octombrie 1996), Comisia a evidenţiat probleme referitoare la mobilitatea studenţilor, cercetătorilor, a persoanelor cu o pregătire de specialitate şi a tinerilor voluntari şi a dat câteva idei pentru soluţionarea acestei situaţii.

2. Crearea unei pieţe a muncii mai transparentă

Cetăţenii Uniunii Europene trebuie să fie mult mai bine informaţi despre potenţialul pieţei europene a muncii din punct de vedere al posibilităţilor de angajare, de îmbunătăţire a pregătirii profesionale şi de dezvoltare a unei cariere. Angajatorii au nevoie de informaţii referitoare la disponibilitatea unei forţe de muncă multiculturală şi poliglotă, care poate reprezenta un avantaj competitiv important atât în Europa cât şi în lumea întreagă. Conform planului, o atenţie specială va fi acordată informaţiei şi transparenţei iniţiativelor şi acţiunilor în regiunile de graniţă, pentru a acoperi anumite probleme de interes pentru lucrătorii transfrontalieri, aşa cum ar fi cele legate de asigurările sociale şi de legile impozitării. Serviciile publice de ocupare a forţei de muncă trebuie să fie consolidate şi să fie accesibile cetăţenilor, indiferent de locul în care domiciliază.

3. Întărirea responsabilităţii şi cooperarea

Comisia Europeană va încuraja crearea de către statele membre de structuri administrative în scopul ajutorării lucrătorilor migranţi şi al soluţionării problemelor şi conflictelor specifice. Vor fi explorate noi domenii de cooperare între serviciile publice de ocupare a forţei de muncă din statele membre, în particular pentru facilitarea accesului la angajarea în sectorul public. Comisia va dezvolta, de asemenea, cooperarea cu partenerii sociali şi va îmbunătăţi cadrul instituţional comunitar prin reunirea celor două comitete consultative din acest domeniu (cel pentru libera circulaţie a forţei de muncă şi cel pentru asigurările sociale ale lucrătorilor migranţi).

4. Îmbunătăţirea cunoaşterii dreptului la libera circulaţie

Comisia va îmbunătăţi informarea referitoare la mobilitatea forţei de muncă şi va avea în vedere acţiuni - organizarea de seminarii şi publicarea de reviste de informare - prin care să informeze cetăţenii şi autorităţile naţionale despre scopul liberei circulaţii şi beneficiile şi avantajele pe care le aduce crearea unei pieţe europene a forţei de muncă.

5. Dezvoltarea unor proiecte inovatoare

În cadrul art. 6 al Regulamentului Fondului Social European, se specifică faptul că, prin intermediul acestui fond, vor fi finanţate proiecte care să sprijine libera circulaţie a forţei de muncă, începând cu anul 1998.

 

4.2. Propuneri pentru modificarea şi adaptarea legislaţiei 

În octombrie 1998, Comisia Europeană a prezentat în cadrul unei Comunicări – COM(98) 394 final - trei propuneri pentru adaptarea legislaţiei existente în domeniul liberei circulaţii a cetăţenilor în interiorul Uniunii Europene în scopul găsirii locurilor de muncă. Propunerile sunt destinate susţinerii strategiei europene în domeniul ocupării forţei de muncă şi, în special, întăririi principiului egalităţii de tratament pentru lucrătorii din Uniunea Europeană, indiferent de statul membru din care provin, şi simplificării şi clarificării regulilor privind dreptul de rezidenţă.

Primele două propuneri modifică şi actualizează cele două componente de bază ale legislaţiei care a garantat libera circulaţie în ultimii 30 de ani: Regulamentul Consiliului 1612/68 privind libera circulaţie a muncitorilor în interiorul Comunităţii şi Directiva 360/68 referitoare la eliminarea restricţiilor de circulaţie şi rezidenţă în interiorul Comunităţii pentru lucrătorii din statele membre şi familiile lor. Acestea respectă recomandările făcute în planul de acţiune din noiembrie 1997, referitoare la libera circulaţie a muncitorilor, şi cele formulate de Grupul Veil (asupra liberei circulaţii a forţei de muncă) şi conţin următoarele elemente cheie:

· Clarificarea şi simplificarea regulilor asupra drepturilor de rezidenţă pentru lucrătorii din Uniunea Europeană. În timp ce legislaţia curentă asigură dreptul la muncă al cetăţenilor din Uniunea Europeană în oricare dintre statele membre şi acordă dreptul de rezidenţă în baza prezentării documentelor de angajare, noile propuneri clarifică aceste drepturi în concordanţă cu jurisprudenţa Curţii Europene de Justiţie. Astfel, cetăţenii Uniunii Europene au, de asemenea, dreptul de a merge într-un alt stat membru pentru a-şi căuta de lucru şi pentru a-şi îmbunătăţi pregătirea profesională. Cei care caută de lucru în Uniunea Europeană au dreptul automat la rezidenţă pe o perioadă de 6 luni, perioadă care poate fi prelungită dacă pot dovedi că îşi caută în mod activ de lucru şi că au şanse rezonabile să găsească un loc de muncă. Prin noile propuneri legislative, sunt îmbunătăţite drepturile cetăţenilor de a lucra în alt stat membru al Uniunii Europene în baza unui contract cu durată determinată, o dată ce au lucrat în acel stat timp de 12 luni într-un interval de timp de 18 luni.

· Garantarea tratamentului egal pentru cetăţenii Uniunii Europene. Sunt clarificate drepturile la tratament egal în raport cu condiţiile de angajare şi de muncă, impozitarea veniturilor, avantajele sociale, etc.

· Încurajarea “spaţiului european de mobilitate profesională”. Noile măsuri încearcă să întărească drepturile lucrătorilor în raport cu recunoaşterea experienţei profesionale obţinute în alt stat membru. Au fost introduse prevederi speciale pentru forţa de muncă transfrontalieră.

· Familiile lucrătorilor din Uniunea Europeană. Noile propuneri înlătură criteriile de vârstă şi de dependenţă utilizate anterior în raport cu familia care însoţeşte un lucrător angajat într-un alt stat membru.

· Îmbunătăţirea drepturilor membrilor familiilor. Propunerile confirmă faptul că membrii familiei care însoţesc un lucrător din Uniunea Europeană în alt stat membru trebuie să se bucure de tratament egal în raport cu toate aspectele economice, fiscale, culturale sau alte avantaje. De asemenea, se clarifică dreptul membrilor familiei de a demara activităţi proprii.

· Nediscriminarea. Este propusă o clauză care scoate în afara legii discriminările rasiale, religioase, sexuale, pe criterii de vârstă sau invaliditate, care pot îngrădi dreptul lucrătorilor la libera circulaţie. Aceasta se aliniază la Planul de acţiune împotriva rasismului care recomandă includerea de clauze nediscriminatorii, atunci când este cazul, în propunerile noi sau în cele modificate.

În conformitate cu cererile formulate de partenerii sociali, Comisia Europeană a formulat o a treia propunere (care modifică Regulamentele Consiliului 1612/68 şi 1408/71) referitoare la înfiinţarea unui Comitet consultativ unic asupra liberei circulaţii şi coordonării schemelor de asigurări sociale la nivel comunitar.

În prezent, toate cele trei propuneri parcurg etapele procedurii de codecizie, în vederea adoptării lor de către Consiliul Uniunii Europene.

 

4.3. Iniţiva “Noi pieţe europene ale forţei de muncă deschise şi accesibile tuturor”

Consiliul European de la Lisabona, desfăşurat în 23-24 martie 2000, a stabilit pentru Uniunea Europeană “un nou obiectiv strategic pentru deceniul următor”, acela “de a deveni cea mai competitivă şi mai dinamică economie a cunoaşterii din lume (knowledge economy), capabilă de o creştere economică durabilă, acompaniată de o îmbunătăţire cantitativă şi calitativă a forţei de muncă şi de o mai mare coeziune socială”.

Conform concluziilor formulate la Lisabona, libera circulaţie a persoanelor, promovarea progresului economic şi social, un nivel ridicat de ocupare a forţei de muncă – definit ca “deplina ocupare a forţei de muncă” – şi o dezvoltare echilibrată şi durabilă sunt principii care, puse în practică, conduc la îndeplinirea obiectivului strategic formulat. O mobilitate crescută a forţei de muncă comunitare într-un spaţiu fără frontiere interioare contribuie la desăvârşirea pieţei unice.

Ulterior, în cadrul Consiliului European de la Stockholm (23-24 martie 2001), s-a convenit ca obiectivul formulat la Lisabona să fie completat cu noi obiective intermediare în ceea ce priveşte rata de ocupare a forţei de muncă: o rată de ocupare de 67%, în general şi de 57% în cazul forţei de muncă feminine, ambele realizabile până în anul 2005; majorarea cu 50% a ratei de ocupare a forţei de muncă vârstnice (persoane de la 55 la 64 ani) până în anul 2010. Mai mult, sporirea calităţii forţei de muncă este înscrisă printre obiectivele generale pe care Uniunea Europeană urmează să le aibă în vedere începând cu anul 2002.

Ca urmare a Concluziilor formulate în cadrul Consiliului European de la Lisabona, Comisia Europeană a lansat o iniţiativă privind crearea de “noi pieţe europene ale forţei de muncă deschise şi accesibile tuturor”. Această iniţiativă a făcut obiectul unei Comunicări prezentate Consiliului la 28 februarie 2001(COM(2001) 116 final) şi a fost aprobată de Consiliul European de la Stockholm.

Documentul prezentat de Comisie analizează “motoarele” şi caracteristicile actuale ale circulaţiei forţei de muncă şi obstacolele în calea mobilităţii la nivel european şi propune o strategie comunitară de ansamblu pentru promovarea şi dezvoltarea de noi pieţe europene ale forţei de muncă. 

4.3.1. Caracteristici ale circulaţiei forţei de muncă. Obstacole în calea mobilităţii 

“Motoarele” care antrenează o mobilitate crescută a forţei de muncă şi apariţia de noi pieţe ale forţei de muncă sunt cele determinate de mondializare, mutaţiile tehnologice, integrarea industrială europeană, transformările în domeniul serviciilor, evoluţiile sociale şi demografice. În acest context complex, numeroase state membre se confruntă cu un deficit însemnat de mână de lucru calificată, într-o serie de sectoare de activitate, profesii sau la anumite niveluri de competenţă, acest lucru devenind un obstacol în calea dezvoltării economice. Furnizarea calificărilor cerute de economia şi societatea cunoaşterii este esenţială pentru a satisface deficitul actual de competenţe. Acţiunile comunitare trebuie să se concentreze asupra educării şi formării profesionale în diferite domenii de interes actual, care să permită populaţiei active accesul la un loc de muncă pe o piaţă deschisă şi în continuă evoluţie. 

Mobilitatea cetăţenilor Uniunii Europene are tendinţa să îmbrace patru forme distincte: migraţia temporară (deseori determinată de contractele de muncă specifice); mobilitatea în cadrul întreprinderilor multinaţionale (care poate implica un stil de viaţă nomad de-a lungul carierei şi deplasări regulate de scurtă durată); mobilitatea între activitate şi învăţare (pentru dobândirea de noi deprinderi); alte deplasări diverse în scopuri lucrative, de o parte şi de alta a frontierelor. 

Cele mai noi pieţe europene de muncă apar în domeniul industriilor şi tehnologilor de vârf şi în societăţile multinaţionale. Cei care caută un loc de muncă sunt mai ales tinerii cu înaltă calificare, care tind să suplinească deficitul de forţă de muncă generat, pe de o parte, de îmbătrânirea populaţiei, iar pe de altă parte, de apariţia de noi calificări şi aptitudini de lucru, pentru care angajaţii cu vechime nu sunt încă pregătiţi. În plan geografic, la nivel european, există tendinţa de migraţie din zonele agricole rurale către zonele industriale urbane. Polul de atracţie este oraşul, prin posibilităţile de angajare oferite în domeniul serviciilor, în industria de înaltă tehnologie sau în domenii ale cercetării şi dezvoltării tehnologice.

Mai mult, se observă ca tendinţă generală pentru următorii 10 ani o accentuare a unei mobilităţii “selective”, în special pentru mâna de lucru de înaltă calificare, în domenii ale industriei şi tehnologiilor avansate (tehnicieni, manageri, specialişti în tehnologii ale informaţiei şi comunicaţiilor). În statele membre, numai în cazul companiilor din comunicaţii şi tehnologia informaţiei numărul de locuri de muncă urmează să ajungă de la 10 milioane - cât era estimat în anul 2001, la aproximativ 13 milioane în anul 2003. Deficitul de forţă de muncă care să îndeplinească cerinţele de calificare în aceste sectoare este de aproape 1 milion de persoane.

Pentru rezolvarea problemelor generate de aşa-numitul “deficit de calificare”, statele membre desfăşoară programe naţionale de formare şi reconversie profesională, în cadrul unor strategii globale şi coerente de perfecţionare de-a lungul vieţii. În prezent, aproximativ 10% din populaţia adultă din Uniunea Europeană este cuprinsă în sistemul de învăţământ sau de formare profesională complementară. Conform Comunicării, această cifră trebuie să se dubleze până în anul 2005, pentru a se apropia de nivelul S.U.A. Sistemele de învăţământ, de formare şi perfecţionare profesională trebuie să se adapteze permanent, ţinând cont de anticipările în materie de calificare şi competenţe şi de evoluţiile rapide ale condiţiilor cerute pe piaţa locurilor de muncă.

Comisia Europeană apreciază că mobilitatea forţei de muncă în interiorul statelor membre şi cea transfrontalieră din spaţiul Uniunii Europene este slabă, fiind sensibil inferioară celei înregistrate în Statele Unite ale Americii. Astfel, estimările anuale indică faptul că mobilitatea cetăţenilor în cadrul Uniunii Europene caracterizează mai puţin de 0,4% din populaţia rezidentă (aproximativ 1,5 milioane persoane), înregistrându-se diferenţe de la regiune la regiune sau între statele membre (0,6% în Spania, 1,2% în Germania, 1,6% în Marea Britanie, mai puţin de 0,2% în Franţa). Cifrele comparabile pentru S.U.A. sunt de 6 ori mai mari - 2,4% din populaţia S.U.A a migrat între statele componente ale S.U.A., în anul 1998. 

Nivelul scăzut al mobilităţii forţei de muncă în Uniunea Europeană este determinat de persistenţa a diferite obstacole şi dificultăţi. Măsurile şi acţiunile comunitare trebuie să aibă ca scop depăşirea acestor obstacole în vederea facilitării apariţiei de noi pieţe europene ale forţei de muncă. Comunicarea Comisiei Europene identifică şi clasifică obstacolele în calea mobilităţii, în funcţie de natura lor, în:

· obstacole sociale, culturale şi lingvistice. Căutatrea şi găsirea unui loc de muncă într-un alt stat membru poate fi împiedicată, în primul rând, de barierele lingvistice. Îmbunătăţirea cunoştinţelor de limbă străină (mai ales în rândul tinerei generaţii) şi răspândirea bilingvismului la locul de muncă (în general engleza şi limba ţării respective) pot constitui obiective ale strategiei comunitare în domeniul ocupării forţei de muncă. Mobilitatea este influenţată şi de cunoaşterea posibilităţilor oferite de statele membre pentru integrarea socială a familiilor celor care caută un loc de muncă – obţinerea unei locuinţe, includerea copiilor în sistemul de învăţământ, etc.

· obstacole economice (sistemele de pensii, asigurările sociale, fiscalitatea, salarizarea). Pentru a determina mobilitatea forţei de muncă, sistemele naţionale de impozitare şi contribuţiile la asigurările sociale nu trebuie să fie integrate sau armonizate, ci doar să fie compatibile şi bine coordonate la nivel comunitar. Trebuie depăşite problemele create de: absenţa avantajelor fiscale (deduceri fiscale) pentru angajaţii sau angajatorii care plătesc contribuţiile pentru pensii în alt stat decât cel în care lucrează, imposibilitatea transferării pensiilor complementare şi private şi a contribuţiilor pentru asigurările de sănătate, eşecurile în ceea ce priveşte creşterea salariului – depinzând de productivitatea locală şi de piaţa forţei de muncă.

· obstacole generate de pregătire şi calificare. Lacunele privind recunoaşterea diplomelor de studii şi a calificărilor profesionale între statele membre constituie un obstacol particular pentru persoanele care lucrează în Europa. Acelaşi lucru este valabil şi pentru cei calificaţi în alte ţări, neeuropene. În Comunicarea Comisiei (COM(2001) 116 final) se subliniază că, trebuie să se găsească mijloace pentru lărgirea câmpului de aplicabilitate a recunoaşterii mutuale a diplomelor obţinute în cadrul sistemelor de învăţământ şi formare profesională existente. În acelaşi timp, la nivel comunitar, trebuie creat un cadru general de reglementare mai suplu, care să aibă în vedere şi extinderea Uniunii prin aderarea unor noi state şi care să permită recunoaşterea unor profesii particulare, nereglementate până acum, inclusiv a calificărilor care se dobândesc în afara sistemului formal de pregătire profesională. 

· obstacole determinate de accesibilitatea şi transparenţa informaţiei economice şi sociale. În esenţă, acestea sunt reprezentate de: absenţa informării adecvate despre pieţele europene ale forţei de muncă (atât pentru cei care caută locuri de muncă cât şi pentru angajatori); lipsa de transparenţă în ceea ce priveşte comparaţia salariilor şi a condiţiilor de muncă; lipsa informaţiei asupra calificărilor şi posibilităţilor de perfecţionare; dificultăţile de acces la informaţiile privind drepturile legale; lipsa unor informaţii accesibile în alte domenii esenţiale din afara sferei profesionale (condiţii de locuit, educaţie, etc.).

· obstacole indirecte caracteristice pieţei interne a Uniunii. Mobilitatea şi libertatea de circulaţie sunt îngreunate de barierele şi divizarea existente pe piaţa comunitară a produselor şi serviciilor. Acestea descurajează inovaţia, reduc posibilităţile de alegere ale consumatorilor şi, indirect, încetinesc creşterea economică globală, care se traduce şi prin scăderea ofertei de locuri de muncă şi limitarea numărului de noi locuri de muncă create. În plus, divizarea şi evoluţia din domeniul serviciilor crează posibilitatea utilizării forţei de muncă la distanţă, favorizând deplasarea pieţei locurilor de muncă în exteriorul Uniunii Europene sau chiar munca ilegală.

 

4.3.2. Strategia pentru crearea de noi pieţe europene ale forţei de muncă

Comunicarea Comisiei Europene (COM(2001) 116 final) prezintă o strategie de ansamblu la nivel comunitar ce reuneşte elementele esenţiale ale politicii de ocupare a forţei de muncă şi o serie de măsuri de reglementare şi acţiuni specifice pentru crearea de “noi pieţe europene ale forţei de muncă deschise şi accesibile tuturor”. 

Strategia comportă două etape principale:

1. completarea şi implementarea unui prim set de măsuri şi acţiuni specifice politicii în domeniul ocupării forţei de muncă;

2. înfiinţarea unui Grup de specialişti pentru calificare şi mobilitate - The High Level Task Force on Skills and Mobility / La Task Force de Haut Niveau sur les Compétences et la Mobilité - care să ofere instituţiilor comunitare informaţiile din domeniu şi să analizeze problemele privind apariţia de noi pieţe ale forţei de muncă. Pe baza activităţii acestui Grup, la începutul anului 2002, Comisia intenţionează să definitiveze şi să propună un plan de acţiuni detaliate necesare îndeplinirii unor obiective globale până în anul 2005. Aceste obiective sunt:

· eliminarea principalelor obstacole în calea dezvoltării pieţelor europene ale forţei de muncă;

· garantarea faptului că noile pieţe europene ale forţei de muncă vor fi atrăgătoare, eficiente, deschise şi accesibile tuturor;

· asigurarea utilizării efective a forţei de muncă potenţiale din Europa şi a apropierii dintre oferta şi cererea de mână de lucru calificată. Ridicarea nivelului de calificare al forţei de muncă prin educare şi formare profesională pe tot parcursul vieţii;

· maximizarea potenţialului pieţei interne prin asigurarea unei dezvoltări armonioase şi a integrării pieţelor produselor şi serviciilor cu piaţa europeană a forţei de muncă înalt calificate.

Acţiunile identificate pentru prima etapă a strategiei sunt grupate în trei mari teme: 1) calificare, 2) mobilitate şi 3) informare. Unele dintre acestea comportă iniţiative care trebuie promovate de către Comisia Europeană, altele presupun propuneri şi sugestii care trebuie analizate şi adoptate de către Consiliul Uniunii Europene şi Parlamentul European. 

1. Pentru înlăturarea obstacolelor determinate de calificare şi acoperirea deficitului de calificare, acţiunile şi măsurile care se au în vedere vizează:

▪ recunoaşterea diplomelor care atestă calificarea profesională, la nivel european;

▪ facilitarea recunoaşterii calificărilor dobândite în timpul activităţii, altele decât cele atestate prin diplome de pregătire profesională. Comisia intenţionează să identifice un număr mic de domenii pentru care se pretează recunoaşterea unor astfel de calificări şi să asigure schimburi de experienţă în acest sens;

▪ promovarea educarii şi formării profesionale pe tot parcursul vieţii, prin intermediul unui plan de acţiune coordonat la nivel comunitar, care urmează să fie definitivat în anul 2002;

▪ utilizarea celor mai bune practici în sistemele de educare şi formare profesională. Comisia îşi propune ca, împreună cu statele membre, să dezvolte o metodă deschisă de cooperare care să faciliteze schimbul de bune practici în domenii fundamentale pentru dezvoltarea învăţământului şi a sistemelor de formare profesională.

2) Direcţiile de acţiune identificate în cadrul strategiei în vederea creşterii mobilităţii forţei de muncă sunt:

▪ eliminarea barierelor din domeniul serviciilor – printr-o strategie globală a Comisiei Europene, cu impact direct asupra prestatorilor de servicii;

▪ asigurarea transferabilităţii pensiilor complementare; 

▪ stimularea mobilităţii cercetătorilor, studenţilor, specialiştilor şi profesorilor – prin adoptarea de către Consiliul Uniunii Europene şi Parlamentul European a unei recomandări privind mobilitatea şi susţinerea programelor comunitare existente (SOCRATES şi LEONARDO DA VINCI);

▪ modernizarea asigurărilor sociale pentru muncitorii migranţi;

▪ facilitarea mobilităţii cetăţenilor din terţe ţări – la propunerea Comisiei Europene, Consiliul Uniunii Europene va adopta criteriile şi condiţiile conform cărora, la fel ca şi cetăţenii din Uniunea Europeană şi familiile lor, cetăţenii din terţe ţări să poată primi autorizaţia de a se stabili şi de a lucra în oricare stat membru, ţinându-se cont şi de consecinţele posibile pentru echilibrul social şi piaţa locurilor de muncă.

3) Pentru îmbunătăţirea informării şi a transparenţei informaţiilor, măsurile cuprinse în cadrul strategiei pentru crearea de noi pieţe europene ale forţei de muncă urmăresc:

▪ crearea unui site (Internet) unic cuprinzând informaţii privind mobilitatea în Europa, în colaborare cu autorităţile naţionale şi locale, serviciile de ocupare a forţei de muncă şi alte sectoare interesate. Site-ul va furniza informaţii despre aspectele importante ale ocupării şi mobilităţii forţei de muncă şi posibilităţile de perfecţionare, atât la nivel naţional, cât şi comunitar;

▪ lansarea unei campanii de informare asupra mobilităţii – de către Comisia Europeană, în cooperare cu partenerii sociali şi statele membre, prin intermediul reţelei EURES şi al dialogului cu cetăţenii şi întreprinderile;

▪ recunoaşterea profesională – Comisia va adopta o acţiune prioritară de îmbunătăţire a transparenţei în domeniul calificării şi pregătirii profesionale, bazată pe informaţiile existente şi pe reţelele de comunicaţii, astfel încât cetăţenii să aibă acces la un serviciu de furnizare de informaţii şi de consiliere de specialitate în legătură cu interesele şi drepturile lor. 

4.3.3. Grupul de specialişti pentru calificare şi mobilitate (The High Level Task Force on Skills and Mobility)

Cea de-a doua etapă a strategiei pentru crearea de noi pieţe europene ale forţei de muncă, prevăzută în Comunicarea Comisiei Europene (COM(2001) 116 final), a fost transpusă în practică în iunie 2001, prin înfiinţarea Grupului de specialişti pentru calificare şi mobilitate.

Rolul acestui organism este acela de a semnala şi studia în detaliu problemele referitoare la calificarea şi mobilitatea forţei de muncă, accentul punându-se pe aspectele legate de deficitul de calificare în domeniul tehnologiilor informaţiei şi comunicaţiilor.

Atribuţiile Grupului sunt:

· identificarea principalelor “motoare” şi caracteristici ale noilor pieţe europene ale forţei de muncă, în special în ceea ce priveşte calificarea (ofertă, cerere, deficit la diverse niveluri - naţional, regional, sectorial, profesional -, educare şi formare profesională de-a lungul vieţii) şi mobilitatea forţei de muncă, inclusiv a celei provenind din terţe ţări. Grupul va acorda o importanţă particulară, pe de o parte, competenţelor profesionale în domeniul noilor tehnologii ale informaţiei şi comunicaţiilor, iar pe de altă parte, calificărilor de bază şi de nivel mediu necesare pentru a participa la economia actuală;

· identificarea principalelor obstacole în calea dezvoltării, mai ales în domeniile calificărilor şi mobilităţii forţei de muncă, şi folosirea experienţei acumulate în alte regiuni ale lumii (S.U.A., de exemplu); identificarea unor măsuri şi acţiuni care trebuie întreprinse pentru a crea în Europa o piaţă a forţei de muncă atrăgătoare, în vederea dezvoltării economiei cunoaşterii;

· prezentarea unor iniţiative în plan politic necesare pentru a garanta că pieţele forţei de muncă vor fi accesibile tuturor până în anul 2005 şi a unor recomandări pentru transpunerea acestora la nivel naţional şi european.

Grupul este constituit din 10 membri, numiţi de Comisia Europeană – câte un reprezentant din Germania, Italia, Spania, Norvegia, Finlanda, Austria, Suedia, Marea Britanie, Olanda şi Franţa –, experţi în domeniul resurselor umane, specialişti din învăţământ sau reprezentanţi ai unor instituţii sau companii importante pe piaţa muncii la nivel naţional.

Activitatea Grupului este prezentată periodic sub forma unor rapoarte adresate Comisiei Europene. Pe baza acestora, Comisia poate propune planuri detaliate de acţiune şi măsuri care să permită accesul fiecărui cetăţean al Comunităţii pe pieţele de muncă europene până în anul 2005. Primul Raport al Grupului a fost dat publicităţii în decembrie 2001, acesta fiind utilizat de Comisia Europeană pentru elaborarea unui plan de acţiune în materie de calificare şi mobilitate.

 

4.4. Planul de acţiune în materie de calificare şi mobilitate a forţei de muncă pentru perioada 2002-2005

Planul de acţiune în materie de calificare şi mobilitate a forţei de muncă a fost prezentat de către Comisia Europeană în cadrul unei Comunicări către Consiliulul Uniunii Europene, la 2 februarie 2002 (COM(2002) 72). Elaborarea acestui plan este rezultatul acţiunilor iniţiate prin Comunicarea Comisiei asupra noilor pieţe ale forţei de muncă (februarie 2001), Concluziile Consiliului European de la Stockholm (martie 2001) şi lucrările Grupului de specialişti pentru calificare şi mobilitate (raportul din decembrie 2001) şi evidenţiază o concepţie politică europeană coerentă de promovare a resurselor umane în Uniunea Europeană, în conformitate cu obiectivele stabilite la Lisabona (martie 2000).

Îmbunătăţirea cantitativă şi calitativă a ocupării forţei de muncă, întărirea coeziunii sociale şi crearea unei economii a cunoaşterii dinamice – obiectivele stabilite la Lisabona – necesită o mână de lucru calificată şi flexibilă. Creşterea mobilităţii pe piaţa muncii (atât cea profesională – între locuri de muncă cu specific diferit, cît şi cea geografică – schimbarea locului de rezidenţă), îmbunătăţirea nivelului de calificare şi înlăturarea barierelor în calea mobilităţii se înscriu pe deplin în cadrul realizării acestor obiective. 

Acţiunile pe care le are în vedere Comisia Europeană sunt coordonate cu preocupările generale de transpunere în practică a politicii europene pentru ocuparea forţei de muncă şi a conceptului de educare şi formare profesională pe tot parcursul vieţii. De asemenea, planul de acţiune al Comisiei Europene ia în considerare şi procesul de extindere prin aderarea ţărilor candidate la Uniunea Europeană. Ţările candidate sunt invitate să adopte obiectivele planului într-o cît mai mare măsură posibil. Independent de faptul că, după aderare, mobilitatea mâinii de lucru din ţările candidate spre Uniunea Europeană va fi supusă unui sistem flexibil de perioade de tranziţie, noile state membre trebuie să se alinieze la exigenţele comunitare privind promovarea unei forţe de muncă mai calificate şi mai suple.

Sunt identificate trei probleme fundamentale, cu implicaţii la nivel naţional şi comunitar, care trebuie rezolvate pentru a face ca pieţele europene ale forţei de muncă să fie mai deschise şi mai accesibile. 

1. Mobilitate profesională insuficientă

Uniunea Europeană se caracterizează printr-un nivel scăzut al mobilităţii profesionale – aceea determinată de schimbarea locului de muncă sau a sectorului de activitate în interiorul unui stat sau de la o ţară la alta – şi al rotaţiei forţei de muncă (vezi Anexa I). Într-o economie bazată din ce în ce mai mult pe cunoaştere şi servicii, mobilitatea profesională reprezintă o măsură a capacităţii de adaptare a individului la schimbările structurale, la noile tehnologii şi la mediul concurenţial de pe piaţa forţei de muncă. 

Nepotrivirea deprinderilor şi calificărilor constituie adesea o cauză majoră de dezechilibre între oferta şi cererea de forţă de muncă, între sectoare de activitate şi regiuni. Modificarea rapidă a pieţei muncii cere oamenilor o mai mare capacitate de adaptare la noile modalităţi de lucru, tehnologii, sectoare şi medii de activitate.

Toţi cetăţenii trebuie să beneficieze de o pregătire de bază, asigurată prin sistemele naţionale de educaţie, şi să aibă posibilitatea de a-şi perfecţiona şi actualiza cunoştinţele şi de a căpăta noi deprinderi pe parcursul vieţii lor active. În multe cazuri, schimbarea locului de muncă poate însemna mai mult decât mutarea de la o întreprindere la alta sau dintr-o industrie într-alta; ea poate însemna o schimbare de carieră şi de ocupaţie. În acest sens, rolul acţiunilor coordonate la nivel comunitar este de a asigura ca multitudinea de oportunităţi de învăţare să fie adaptată la nevoile actuale de calificare de pe piaţa forţei de muncă, îmbunătăţind prin aceasta mobilitatea profesională.

Trebuie acordată o mai mare importanţă dezvoltării unei dimensiuni europene a sistemelor de educare şi formare profesională, inclusiv prin susţinerea mobilităţii, pentru a răspunde cererilor de forţă de muncă cu experienţă şi calificare corespunzătoare şi pentru a diversifica oportunităţile de a face carieră. 

Pentru creşterea mobilităţii forţei de muncă pe plan european, sunt evidenţiate ca direcţii de acţiune în domeniul educării şi formării profesionale:

· îmbunătăţirea pregătirii şi formării profesionale pentru lucrătorii adulţi, mai ales a celor care posedă o educaţie de nivel scăzut sau mediu (numai 6,1% dintre persoanele adulte cu pregătire scăzută sau medie au participat în anul 2000 la acţiuni de educare şi formare profesională, faţă de 15,4% dintre persoanele cu pregătire superioară);

· îmbunătăţirea calificării şi a mobilităţii persoanelor defavorizate pe piaţa forţei de muncă. Se urmăreşte: intensificarea participării femeilor la acţiuni de formare şi calificare profesională şi sprijinirea acestora pentru a răspunde unor oferte de lucru cu program redus; completarea deficitului de calificare la persoanele excluse de pe piaţa forţei de muncă din cauza slabei pregătiri profesionale; recalificarea şomerilor şi a persoanelor vârstnice;

· facilitarea accesului persoanelor care îşi caută un loc de muncă sau doresc să-şi îmbunătăţească pregătirea profesională la servicii de informare, orientare profesională şi consiliere pe probleme de interes;

· rezolvarea problemelor privind evaluarea şi recunoaşterea calificărilor şi competenţelor dobândite în afara sistemului formal de pregătire profesională (prin activităţi benevole, cu caracter autodidact, activitate şi experienţă la locul de muncă, etc).

1. Mobilitate geografică scăzută

Mobilitatea geografică în interiorul Uniunii Europene este considerată, de asemenea, ca fiind scăzută, având în vedere că, în anul 2000, numai 225000 de persoane (0,1% din populaţia totală a U.E.) şi-au schimbat reşedinţa oficială într-un alt stat. Mobilitatea geografică între regiuni este puţin mai mare – aproximativ 1,2% din populaţia totală şi-a schimbat reşedinţa într-o altă regiune (de regulă, în acelaşi stat membru), în anul 1999. În plus, aproximativ 2 milioane de persoane cu vârste între 15 şi 64 ani s-au deplasat între regiuni în scopul desfăşurării unei activităţi lucrative, această cifră reprezentând 1,4% din totalul forţei de muncă active din Uniunea Europeană. În comparaţie, în Statele Unite ale Americii, 5,9% din populaţie şi-a schimbat reşedinţa în anul 1999. (vezi Anexa II).

O tendinţă scăzută de schimbare a reşedinţei de la o regiune la alta sau dintr-un stat în altul este justificată, în parte, de existenţa barierelor administrative sau juridice şi a constrângerilor determinate de tradiţiile economice, sociale sau culturale. Mobilitatea geografică este strâns legată de mobilitatea profesională, adică de oportunităţile de angajare de pe piaţa forţei de muncă din regiunea sau statul respectiv. Eforturile de susţinere a mobilităţii geografice trebuie să fie acompaniate de măsuri în favoarea mobilităţii profesionale şi de promovare a dezvoltării economice, mai ales în regiunile mai puţin avansate din punct de vedere economic. În sprijinul mobilităţii geografice, sunt identificate ca direcţii de acţiune concertată, la nivel comunitar:

· îmbunătăţirea condiţiilor de liberă circulaţie a serviciilor, dincolo de frontierele naţionale, în vederea dinamizării pieţei interne, prin: sprijinirea furnizării de servicii, de către angajaţii unei societăţi, şi dincolo de frontierele naţionale (prin eliminarea restricţiilor impuse, adesea, de reglementări interne ale societăţilor şi companiilor), facilitatea înfiinţării unor societăţi în alt stat membru, eliminarea restricţiilor de utilizare temporară a forţei de muncă şi a serviciilor unor agenţii de plasare a forţei de muncă;

· reformarea sistemelor de salarizare şi de impozitare, astfel încât să fie oferite condiţii avantajoase pentru potenţialii angajaţi ai întreprinderilor dintr-o anumită regiune. Mobilitatea este stimulată dacă, prin deplasarea de la un loc de muncă la altul, între regiuni sau state diferite, salariul şi presiunile de natură fiscală (impozitul pe venit şi contribuţiile la asigurările sociale) se reflectă în creşterea puterii de cumpărare, accesul la o locuinţă mai confortabilă, care să poată fi dobândită de pe o piaţă mai puţin încărcată de comisioane imobiliare, taxe notariale şi cheltuieli de înregistrare cadastrală;

· promovarea învăţării limbilor străine şi îmbunătăţirea cunoştinţelor de limbă străină. Necunoaşterea limbii vorbite şi, implicit, imposibilitatea integrării sociale şi adaptării la cultura locală poate constitui o barieră deloc neglijabilă în calea mobilităţii forţei de muncă; 

· facilitarea accesului la servicii de asigurări sociale şi de sănătate, atât pentru cel care lucrează cât şi pentru membrii familiei sale; pentru familiile în care ambii soţi lucrează, facilitarea creării de locuri de muncă adecvate (pentru bărbaţi şi femei), în aceeaşi regiune;

· înlăturarea barierelor în ceea ce priveşte lipsa transparenţei sistemelor de educare şi formare profesională şi recunoaşterea diplomelor de studii, titlurilor ştiinţifice şi calificărilor între statele membre. Aceste bariere afectează nu numai persoanele care caută un loc de muncă ci şi familiile acestora, care trebuie să treacă de la un sistem educativ la altul într-un răstimp relativ scurt;

· promovarea unei politici comune în domeniul imigraţiei, care să contribuie la mobilitatea geografică în interiorul Uniunii Europene prin eliminarea unor obstacole în calea liberei circulaţii a cetăţenilor provenind din terţe ţări. Pentru numeroase state membre, care se confruntă cu fenomenul îmbătrânirii populaţiei proprii, imigraţia cetăţenilor provenind din terţe ţări, inclusiv din ţările candidate la aderare, constituie unica sursă de creştere demografică şi, deci, de mână de lucru nouă. O parte din această forţă de muncă va fi “absorbită” şi integrată Uniunii după ce dispoziţiile comunitare în favoarea liberei circulaţii vor fi pe deplin aplicabile pentru ţările candidate.

3. Fragmentarea informaţiilor şi lipsa transparenţei în ceea ce priveşte oferta de locuri de muncă

Pentru a putea face o alegere bună, persoanele care doresc să-şi schimbe locul de muncă sau să se mute într-o altă ţară trebuie mai întâi să dispună de informaţii adecvate privind condiţiile de muncă şi de viaţă şi posibilităţile de angajare şi de pregătire oferite. Deşi numeroase astfel de informaţii sunt colectate de către organisme publice şi private, acestea sunt greu accesibile din cauza dispersiei lor. Comisia Europeană, în cadrul planului de acţiune propus, consideră ca prioritate reunirea acestor informaţii şi facilitarea accesului la ele, crearea unei reţele care să cuprindă organizaţiile şi agenţiile interesate de problematica ocupării forţei de muncă la nivel local, regional, naţional şi european şi sensibilizarea cetăţenilor prin mijloace de publicitate.

Informaţiile relative la anumite locuri de muncă, cum sunt cele care necesită o pregătire ştiinţifică specială (cercetare, inginerie şi tehnologii avansate) nu sunt suficient popularizate în rândul tinerilor, în special a celor de vârstă şcolară. Difuzarea de informaţii atrăgătoare cu privire la posibilităţile de ocupare în sectoare mai puţin cunoscute şi luarea lor în considerare în programele şcolare şi de pregătire profesională este considerată, de asemenea, ca direcţie de acţiune la nivel european. Scopul comun este eliminarea unor blocaje pe piaţa locurilor de muncă şi acoperirea deficitului de mână de lucru calificată în domenii de înaltă tehnologie.

Planul propus de Comisia Europeană cuprinde 25 de măsuri şi acţiuni distincte pentru rezolvarea problemelor în materie de calificare şi mobilitate a forţei de muncă ale Uniunii Europene şi statelor membre. Planul stipulează, de asemenea, care sunt organismele responsabile (statele membre, Comisia Europeană, alte instituţii ale U.E., parteneri sociali, etc.) pentru fiecare dintre acţiuni şi termenele limită de punere în practică a acestora (vezi Anexa III). 

În ceea ce priveşte creşterea mobilităţii profesionale şi dezvoltarea aptitudinilor, planul cuprinde acţiuni care urmăresc: adaptarea sistemelor educaţionale şi de instruire la cerinţele de pe piaţa muncii; stabilirea şi dezvoltarea unor strategii de calificare şi perfecţionare pentru muncitori; recunoaşterea instruirii şi calificării, indiferent de locul în care s-a făcut; creşterea volumului investiţiilor în domeniul resurselor umane în regiunile mai puţin dezvoltate. 

Pentru facilitarea mobilităţii geografice, planul prevede acţiuni vizând: îndepărtarea barierelor legale şi administrative, acolo unde încă mai există (de exemplu, prin introducerea “cartei universale pentru asigurare de sănătate”); dezvoltarea de deprinderi lingvistice; promovarea recunoaşterii transfrontaliere a calificărilor; definirea unei politici de imigrare comune a Uniunii Europene. 

În final, pentru îmbunătăţirea asigurării accesului la informaţie, planul de acţiune prevede: punerea la punct a unui site (Internet) de informare asupra mobilităţii; îmbunătăţirea eficienţei sistemului de prezentare a cererii şi ofertei de locuri de muncă prin intermediul reţelei EURES; lansarea unei campanii comunitare de informare asupra mobilităţii forţei de muncă.

Consiliul European de la Barcelona (15-16 martie 2002) şi-a exprimat acordul în legătură cu Planul de acţiune în materie de calificare şi mobilitate a forţei de muncă, cerând Consiliului Uniunii Europene să întreprindă toate cele necesare pentru a pune în aplicare măsurile propuse. Comisia Europeană va coordona implementarea acestuia şi va evalua anual progresele înregistrate în îndeplinirea obiectivelor propuse, rezultatele urmând să fie prezentate cu ocazia reuniunilor de primăvară ale Consiliului European.

 

 

 

5. Libera circulaţie a forţei de muncă în contextul extinderii Uniunii Europene

Imigraţia lucrătorilor provenind din ţările Europei Centrale şi de Est în Uniunea Europeană a fost şi mai este, încă, supusă unor restricţii severe. Acordurile Europene de Asociere dintre Uniunea Europeană şi ţările candidate la aderare nu ştirbesc autoritatea statelor membre în ceea ce priveşte reglementarea imigrării persoanelor şi, implicit, a forţei de muncă provenind din aceste ţări. Cu excepţia acceptării unei imigraţii sezoniere sau temporare, pătrunderea forţei de muncă provenind din alte ţări în statele membre este încă limitată.

La nivelul anului 2000, numărul de rezidenţi străini care au imigrat în Uniunea Europeană din ţările din Europa Centrală şi de Est, în ultimii 10 ani, era estimat la aproximativ 850000 de persoane, numai 300000 fiind angajaţi. Aceştia reprezentau 0,3% din populaţia totală şi, respectiv, 0,2% din forţa de muncă a Uniunii Europene. Aproximativ 80% din imigranţii din ţările Europei Centrale şi de Est s-au stabilit în Austria şi Germania (în Austria, numărul imigranţilor reprezenta 1,1% din forţa de muncă, iar în Germania, 0,5%). Majoritatea acestora au intrat în Uniunea Europeană înainte de 1993; imigraţia înregistrată după anul 1993 este apreciată ca fiind neglijabilă.

Extinderea Uniunii Europene prin aderarea ţărilor candidate din Europa Centrală şi de Est va antrena modificări semnificative în ceea ce priveşte piaţa forţei de muncă. Integrarea economică a noilor state membre presupune şi dispariţia obstacolelor în calea mobilităţii forţei de muncă provenind din aceste ţări. Libera circulaţie a forţei de muncă, valabilă în spaţiul comunitar extins după aderare, va determina creşterea fluxului migrator de lucrători spre zonele mai puternic dezvoltate şi cu un nivel de viaţă mai ridicat. Astfel, se estimează că, anual, cele 15 state membre din componenţa actuală a Uniunii Europene (UE-15), se vor confrunta cu aproximativ 335000 de noi imigranţi provenind din spaţiul est-european. Pe măsură ce se vor atenua diferenţele între nivelurile de dezvoltare ale noilor state membre şi cele ale UE-15, iar condiţiile de viaţă, reflectate prin valoarea PIB, vor fi comparabile, numărul imigranţilor se va diminua, urmând să se reducă la mai puţin de jumătate după primii 10 ani de la extindere.

Conform tendinţelor actuale, o mai mare mobilitate va caracteriza forţa de muncă reprezentată de tineri, cu un nivel ridicat de educaţie şi pregătire profesională. O dată depăşite dificultăţile de adaptare (însuşirea limbii, găsirea unei locuinţe, etc.), aceştia vor concura în condiţii egale cu forţa de muncă a ţării gazdă pentru găsirea unui loc de muncă. Mai mult, forţa de muncă provenind din noile state membre va putea acoperi deficitul de mână de lucru cu care se confruntă, în prezent, Uniunea Europeană, fie datorită fenomenului îmbătrânirii populaţiei, fie datorită multitudinii de oportunităţi de ocupare apărute prin dezvoltarea explozivă a tehnologiilor informaţiei şi comunicaţiilor sau a altor domenii de activitate.

Efectul va fi pozitiv din punct de vedere economic, dar numărul mare al celor care doresc să ocupe un loc de muncă în altă ţară sau în altă regiune ar putea să genereze tensiuni la frontirele dintre statele membre sau ar putea să dezechilibreze cererea şi oferta de locuri de muncă în anumite sectoare de activitate sau la nivel naţional.

 

5.1. Măsuri de tranziţie pentru introducerea liberei circulaţii a forţei de muncă după extinderea Uniunii Europene

Pentru evitarea oricăror disfuncţionalităţi pe piaţa muncii generate de migraţia forţei de muncă către UE-15 după extindere, în aprilie 2001, Comisia Europeană a propus introducerea unor măsuri speciale de tranziţie în vederea acordării dreptului deplin la libera circulaţie a muncitorilor pentru noile state membre. Propunerea are în vedere o perioadă de tranziţie generală de 5 ani, cu o posibilă prelungire cu încă 2 ani, individuală, pentru unele state membre. Astfel, după o perioadă de tranziţie de maxim 7 ani, libera circulaţie a muncitorilor va fi complet operaţională în spaţiul european extins.

Măsurile de tranziţie se aplică tuturor statelor candidate, cu excepţia Ciprului şi Maltei. Acestea vizează în mod specific numai mobilitatea forţei de muncă şi nu afectează libera circulaţie a cetăţenilor, în general, în interiorul Uniunii Europene. Ele nu implică discriminarea împotriva noilor membri ai Uniunii, ci dau posibilitatea adaptării şi reglării pe parcurs a acelor domenii în care numărul noilor veniţi pe piaţa muncii ar putea fi semnificativ, pentru a determina ca tranziţia să fie cât mai lină posibil pentru toţi cei implicaţi. 

Conform propunerii Comisiei Europene, măsurile speciale pentru trecerea la libera circulaţie a forţei de muncă în spaţiul european extins implică:

· O perioadă de tranziţie generală, care durează 5 ani. În acest interval, statele membre continuă să-şi aplice propriile măsuri privind acceptarea lucrătorilor din noile state membre. Aceasta înseamnă că ele pot impune propriile restricţii sau pot hotărî să meargă mai departe decât alte state în sensul deschiderii propriilor pieţe ale muncii, în conformitate cu circumstanţele şi nevoile locale.

· O revizuire automată, care se va efectua după nu mai mult de 2 ani. Aceasta va face obiectul unui raport al Comisiei către Consiliul Uniunii Europene. Pe baza unei propuneri a Comisiei şi după consultarea cu Parlamentul European, Consiliul, statuând în unanimitate, poate hotărî dacă să scurteze sau să încheie perioada de tranziţie. Aceasta ar putea conduce la aplicarea completă a acquis-ului comunitar referitor la libera circulaţie a forţei de muncă, probabil combinat cu măsuri de siguranţă pentru circumstanţe excepţionale. Statele membre, dacă doresc, pot continua să aplice măsurile naţionale.

· O revizuire opţională suplimentară pentru fiecare ţară, care ar putea fi realizată la cererea unui stat membru, cu privire la o relaxare ulterioară a restricţiilor şi controlului. În acest caz se va aplica acelaşi mecanism de decizie, care a fost menţionat anterior.

· Perioada de tranziţie generală se va încheia după 5 ani. În cazul unor perturbări serioase ale propriei pieţe a muncii, care vor fi examinate de către Comisie, orice stat membru îşi va putea menţine prevederile naţionale pentru o perioadă de încă maxim 2 ani.

 

 ANEXA I

Mobilitatea profesională şi rotaţia forţei de muncă în ţările U.E.

 

În general, europenii nu îşi schimbă des locul de muncă: chiar dacă cifrele indică o creştere în raport cu anul 1995 pentru majoritatea statelor membre, în anul 2000, în medie, numai 16,4% dintre angajaţi au rămas mai puţin de un an la acelaşi loc de muncă (faţă de 30% în cazul S.U.A).

	Procentul salariaţilor în funcţie de durata angajării la locul de muncă actual - 1995
	
	
	

	 
	Mai puţin de 1 an
	1-2 ani
	Mai mult de 2 ani
	Mai puţin de 1 an
	1-2 ani
	Mai mult de 2 ani
	 

	Austria 
	-
	-
	-
	-
	-
	-
	 

	Belgia 
	10,2%
	7,6%
	82,2%
	13,7%
	9,3%
	77,0%
	 

	Germania 
	14,5%
	9,6%
	75,9%
	14,9%
	10,5%
	74,6%
	 

	Danemarca 
	22,7%
	11,3%
	66,0%
	23,2%
	13,3%
	63,5%
	 

	Spania
	28,3%
	5,6%
	66,1%
	20,9%
	10,2%
	68,9%
	 

	Finlanda
	16,4%
	6,3%
	77,4%
	21,7%
	8,7%
	69,6%
	 

	Franţa
	13,7%
	7,9%
	78,4%
	15,9%
	9,7%
	74,5%
	 

	Grecia
	8,7%
	6,6%
	84,7%
	9,6%
	6,1%
	84,3%
	 

	Irlanda
	14,4%
	10,0%
	75,6%
	21,9%
	12,8%
	65,3%
	 

	Italia
	6,8%
	6,7%
	86,5%
	11,2%
	7,8%
	81,0%
	 

	Luxemburg
	10,0%
	8,1%
	81,9%
	11,6%
	8,6%
	79,8%
	 

	Olanda
	13,3%
	8,9%
	77,8%
	20,5%
	10,7%
	68,8%
	 

	Portugalia
	11,0%
	8,2%
	80,7%
	14,7%
	9,2%
	76,2%
	 

	Suedia
	14,3%
	7,8%
	77,9%
	15,9%
	9,6%
	74,5%
	 

	Marea Britanie
	18,0%
	10,6%
	71,3%
	19,5%
	12,3%
	68,3%
	 

	U.E. - 15
	14,8%
	8,5%
	76,7%
	16,4%
	10,1%
	73,5%
	 

	Sursa: Eurostat – LFS (Labour Force Survey)
	 


 

 ANEXA II

 

 

Mobilitatea geografică în ţările U.E.

 

	POPULAŢIA CU REŞEDINŢA ÎN ALTĂ REGIUNE ÎN ANUL PRECEDENT (la nivelul anului 1999)

	
	Faţă de populaţia totală
	Ocupanţi ai unui loc de muncă din totalul populaţiei active

	Austria 
	5,2%
	4,4%

	Belgia 
	1,1%
	0,4%

	Germania 
	0,9%
	1,1%

	Danemarca 
	-
	-

	Spania
	0,1%
	0,1%

	Grecia
	0,2%
	0,3%

	Finlanda
	1,2%
	1,3%

	Franţa
	1,5%
	1,5%

	Irlanda (1997)
	0,9%
	1,0%

	Italia
	0,9%
	1,2%

	Luxemburg
	-
	-

	Olanda
	1,3%
	1,7%

	Portugalia
	1,0%
	0,9%

	Suedia
	1,7%
	1,3%

	Marea Britanie
	1,9%
	2,3%

	U.E. 
	1,2%
	1,4%

	Sursa: Eurostat – LFS (Labour Force Survey)


 

  

ANEXA III

Planul de acţiune al Comisiei Europene în materie de calificare şi mobilitate

· acţiuni, organisme responsabile şi date limită de aplicare –

 

	 

Acţiuni
	Organisme responsabile şi date limită

	Mobilitate profesională şi calificare
	

	1
	Dobândirea calificărilor esenţiale
	Statele membre, Comisia Europeană

	2
	Calificări în domeniul matematicii, ştiinţei şi tehnologiei + formare profesională ştiinţifică
	Statele membre, Comisia Europeană, partenerii sociali, comunitatea ştiinţifică – 2006

	3
	Creşterea numărului celor care frecventează cursurile post-secundare + reducerea numărului celor necalificaţi
	Statele membre, Comisia Europeană –2010

	4
	Legături mai strânse între învăţământ şi industrie + orientare profesională
	Comisia europeană, statele membre, partenerii sociali – 2004

	5
	Perfecţionare pe tot parcursul vieţii şi formare profesională permanentă
	Statele membre, partenerii sociali – 2004

	6
	Premii U.E.
	Comisia Europeană

	7
	Definirea calificărilor în domeniul tehnologiei informaţiilor şi comunicaţiilor (TIC)
	Statele membre, Comisia Europeană, partenerii sociali – 2006

	8
	Monitorizarea calificărilor în domeniul TIC şi în comerţul electronic
	Statele membre, Comisia Europeană, partenerii sociali – 2002

	9
	Recunoaşterea calificărilor formale şi non-formale
	Statele membre, Comisia Europeană, partenerii sociali – 2003

	10
	Transferabilitatea calificărilor
	Satele membre, partenerii sociali – 2003 

	11
	Învestiţii în regiuni mai puţin favorizate
	Statele membre, Comisia Europeană, partenerii sociali – 2003

	Mobilitate geografică
	

	12
	Libera circulaţie
	Statele membre, Parlamentul European, Consiliul U.E., Comisia Europeană – 2002

	13
	Asigurări sociale

Carta pentru asigurare de sănătate
	Consiliul U.E., Parlamentul European, Comisia Europeană – 2003 şi 2004

	14
	Pensii suplimentare
	Statele membre, partenerii sociali, Parlamentul European, Consiliul U.E., Comisia Europeană – 2002

	15
	Recunoştere profesională a profesiilor reglementate
	Statele membre, Consiliul U.E., Parlamentul European – 2003 şi 2005

	16
	Piaţa internă a serviciilor
	Statele membre, Comisia Europeană – 2003

	17
	Impozite, taxe, beneficii şi locuinţe
	Statele membre

	18
	Cunoştinţe lingvistice
	Statele membre, Comisia Europeană – 2005

	19
	Mai multe stagii de studii în alte state membre
	Statele membre

	20
	Recunoaşterea diplomelor de calificare
	Statele membre, Comisia Europeană, partenerii sociali – 2003

	21
	Calificările în convenţiile colective
	Partenerii sociali

	22
	Politica de imigraţie
	Consiliul U.E., Parlamentul European, Comisia Uniunii Europene - 2003

	Informare şi transparenţă
	

	23
	Site unic de informare asupra mobilităţii şi calificării forţei de muncă
	Statele membre, Comisia Europeană – 2003 şi 2005

	24
	Integrarea EURES + clasificarea calificărilor
	Statele membre, Comisia Europeană – 2003 şi 2004

	25
	Campanie de informare asupra mobilităţii
	Statele membre, Comisia Europeană – 2003 

	Evaluare
	

	Evaluare comparativă şi punere în aplicare
	Comisia Europeană – raport anual prezentat înaintea reuniunii de primăvară a Consiliului European

* *

Notă. Pentru elaborarea acestui studiu documentar, pe lângă bibliografia menţionată mai sus, s-au utilizat o serie de reglementări, programe, comunicări şi rapoarte ale Comisiei Europene şi ale Consiliului şi Parlamentului European referitoare la politica şi preocupările Uniunii Europene privind ocuparea forţei de muncă, piaţa europeană a muncii şi mobilitatea şi calificarea profesională. Documentarea s-a realizat din surse Internet.

